અંતે, અતિ મહત્વની મીટિંગમાં ભોળેશ્વર મહાદેવની જગ્યાનો વિકાસ કરવાનો પાકો નિર્ણય લેવાઈ ગયો. ત્યાં જવા માટે પાકો રસ્તો, મંદિર પરિસર, ગર્ભગૃહ, મકાનો વગેરેના નકશા મંજૂર પણ થઈ ગયા. મીટિંગ પૂરી થવામાં હતી. બધાં હોંશભેર આ ખુશખબર આપવા ચંપકલાલને ઘેર પહોંચવા ઉતાવળા થયા હતા, ત્યાં જ ‘ભોળેશ્વર મહાદેવ કી’ – એવો બુલંદ જયઘોષ કાને પડ્યો, જેને ‘જય’ કહીને સૌએ હરખભેર ઝીલ્યો. હા, ચંપકલાલ આવી પહોંચ્યા હતા. વાતાવરણમાં ખુશીની લહેર ફરી વળી. મંદિર સમિતિના નિમાયેલા પ્રમુખે ચંપકલાલને આવકારી માનભેર સ્થાન આપ્યું ને પછી ઉત્સાહભેર વાત માંડી.